Document ID: 32004L0106

RÅDETS DIREKTIV 2004/106/EF
af 16. november 2004
om ændring af direktiv 77/799/EØF om gensidig bistand mellem medlemsstaternes kompetente myndigheder inden for området direkte skatter, visse punktafgifter og afgiftsbelastning af forsikringspræmier og direktiv 92/12/EØF om den generelle ordning for punktafgiftspligtige varer, om oplægning og omsætning heraf samt om kontrol hermed
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 93,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det Europæiske Økonomiske og Sociale Udvalg (2), og
ud fra følgende betragtninger:
(1)
Bekæmpelsen af svig med hensyn til punktafgifter kræver en styrkelse af samarbejdet mellem skatte- og afgiftsmyndighederne inden for Fællesskabet og mellem disse og Kommissionen i overensstemmelse med fælles principper.
(2)
Med henblik herpå samler Europa-Parlamentets og Rådets forordning (EF) nr. 2073/2004 af 16. november 2004 om administrativt samarbejde på punktafgiftsområdet (3) alle de bestemmelser, der har til formål at lette det administrative samarbejde på punktafgiftsområdet, og som er indeholdt i direktiv 77/799/EØF (4) og 92/12/EØF (5), med undtagelse af den gensidige bistand, der er fastsat ved Rådets direktiv 76/308/EØF af 15. marts 1976 om gensidig bistand ved inddrivelse af fordringer i forbindelse med visse bidrag, afgifter, skatter og andre foranstaltninger (6).
(3)
Ifølge Rådets direktiv 2004/56/EF (7) om ændring af direktiv 77/799/EØF skal medlemsstaterne sætte de nødvendige love og administrative bestemmelser i kraft for at efterkomme det inden den 1. januar 2005. Disse bestemmelser finder anvendelse inden for området direkte skatter, visse punktafgifter og afgiftsbelastning af forsikringspræmier. Da direktiv 77/799/EØF i henhold til dette direktiv ikke skal finde anvendelse på punktafgifter fra den 1. juli 2005, er det ikke hensigtsmæssigt, at medlemsstaterne skal vedtage bestemmelser, der ophører med at finde anvendelse inden for en kort periode. Medlemsstaterne skal derfor kunne undlade at vedtage de bestemmelser, der er nødvendige for at efterkomme direktiv 2004/56/EF for så vidt angår punktafgifter, uden at dette berører forpligtelsen til at vedtage sådanne bestemmelser med hensyn til andre skatter, som direktiv 77/799/EØF finder anvendelse på.
(4)
Direktiv 77/799/EØF og 92/12/EØF bør derfor ændres -
UDSTEDT FØLGENDE DIREKTIV:
Artikel 1
I direktiv 77/799/EØF foretages følgende ændringer:
1)
Titlen affattes således:
2)
Artikel 1, stk. 1, affattes således:
»1. Medlemsstaternes kompetente myndigheder udveksler, i overensstemmelse med dette direktiv, alle oplysninger, der gør det muligt for dem at foretage en korrekt ansættelse af indkomst- og formueskat, samt alle oplysninger vedrørende fastsættelse af afgifter på forsikringspræmier, der er nævnt i artikel 3, sjette led, i Rådets direktiv 76/308/EØF af 15. marts 1976 om gensidig bistand ved inddrivelse af fordringer i forbindelse med visse bidrag, skatter og andre foranstaltninger (8).«
Artikel 2
I direktiv 92/12/EØF foretages følgende ændringer:
1)
Artikel 15a udgår.
2)
Artikel 15b udgår.
3)
Artikel 19, stk. 6, udgår.
Artikel 3
Henvisninger til direktiv 77/799/EØF vedrørende punktafgifter læses som henvisninger til forordning (EF) nr. 2073/2004.
Henvisninger til direktiv 92/12/EØF vedrørende administrativt samarbejde på punktafgiftsområdet læses som henvisninger til forordning (EF) nr. 2073/2004.
Artikel 4
1. Medlemsstaterne vedtager og offentliggør inden den 30. juni 2005 de bestemmelser, der er nødvendige for at efterkomme dette direktiv. De underretter straks Kommissionen herom.
Medlemsstaterne anvender disse bestemmelser fra den 1. juli 2005.
Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.
3. Uanset artikel 2 i direktiv 2004/56/EF har medlemsstaterne ikke pligt til at vedtage og anvende de bestemmelser, der er nødvendige for at efterkomme direktiv 2004/56/EF, for så vidt angår punktafgifter.
Artikel 5
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 16. november 2004.

Labels: 10
2